Wer pa Solomon 2
1An acal ki ature ma i bar Caron,
nyo leŋa ma aturene kwar ma maro twi i nota.
Wer pa lanyom
2Nyako ma amaro-ni rom ki ature leŋa ma odoŋo i kin okuto,
i kin anyira luwote.
Wer pa nyako ger
3En laco ma amaro-ni calo yat acuga
ma i kin yadi ma i buŋa,
ka aporo ki co mukene.
Amaro bedo i te tipone,
ki kome bene noŋo lim alima i doga.
4Okelo an i ot me karamane,
ki benderane ma en otiŋo pira aye mar.
5Miya acam olok mutwo-gu,
dok wek acam acuga wek koma olim tek;
pien mar omiya adoko latwo kombeddi.
6Kono ateno wiya i kom ciŋe ma lacam,
kun en noŋo okwaka ki ciŋe lacuc.
Wer pa lanyom
7Acikowu matek, wun anyira Jerucalem,
ki nyiŋ bure ki til me tim,
ni pe wuco nyako ma amaro nio ka kare oromo.
WER ME ARYO
Wer pa nyako ger
8Awinyo dwan laco ma amaro-ni.
Nen, en tye ka bino,
tye ka riŋo ariŋa ki i wi godi,
tye ka riŋo ki i wi cere-gu laro tuŋ bota.
9Laco ma amaro-ni obedo calo bure, nyo calo twon til
Nen, en ocuŋ i ŋe celwa ca,
ociko wane tye ka neno piny ki i wan ot,
dok obedo ka nena ki i wan dirica.
10En laco ma amaro-ni loko kweda kun wacci,
“A ibin, in ma amaro,
in nyako maber atika, bin waciti.
Wer pa lanyom
11“Nen, kare me cwir doŋ okato
ki kot bene ocok woko matwal.
12Ature doŋ ocako turu i lobo,
kare me wer doŋ en,
akuri tye ka koko
ma dwane winnye wa i pottiwa.
13Oduro ocako nyako nyige,
ki olok bene tye ka turu;
ŋwec aturene tye ka duny makur.
A ibin, in ma amaro-ni, laber-ri,
bin wacit kacel kwedi.
14In ikanne calo akuri i kin got mubar
i ka-kanne ma tye i kor got ma wiye bit:
wek anen waŋi ma neno ber-ri do,
dok awiny dwani mamit twatwal-li.
15Wumak too ducu, too matinone,
ma pud peya gubalo olokwa woko
ma doŋ tye ka turu-ni.”
Wer pa nyako ger
16Laco ma amaro-ni mera kikome ki an bene a mere.
En kwayo romine i kin leŋa ma oturu.
17Lokke idwogi, in laco ma amaro-ni,
calo bure nyo wod til ma pud tidi ma tye i wi godi,
nio wan ma yamo me odiko ocako kodo maŋic,
ki nio waŋ ma colpiny doŋ pe.